EBay pokazuje znakove starenja
Online aukcijska firma eBay, jedna od najuspješnijih tvrtki na Internetu, navršila je 11 godina
Uspjeh eBaya je dokaz ekonomske moći Interneta. EBay ima više od 200 milijuna članova. Skupovi poklonika - poput ovog u Las Vegasu – više podsjećaju na vjersko hodočašće nego na sastanak poslovnih partnera. Entuzijazmu pridonose preobraćenici poput Dine Bingham, koja kaže da joj je eBay promijenio život. Dina Bingham - inače bivša alkoholičarka - počela je svoj biznis prodaje antikviteta putem Interneta prije osam godina - s 20 dolara i jednim starim kompjuterom. "Prve smo godine zaradili 30 tisuća dolara, što je za nas bilo pravo bogatstvo. Prošle godine smo zaradili 4 milijuna, a ove godine očekujemo šest. Kao kćer rudara iz Utaha mogu reći: ako je to meni pošlo za rukom, onda to može svatko", kaže Dina Bingham. U skladištu antikviteta, Dina Bingham danas zapošljava 60 ljudi, koju uslužuju tisuće kupaca i nabavljača iz Amerike i inozemstva. O pričama poput njene – 'od trnja do zvijezda' - eBay voli govoriti. Međutim nakon samo 11 godina, tvrtka počinje pokazivati znakove starenja. Brian Cooley urednik je CNET.com-a izvjestiteljskog servisa iz područja elektronike i kompjutera. "U Americi zasigurno su dostigli plato, a vjerojatno i na njemačkom tržištu koje je za njih jako važno. Što se tiče Azije rast im nije zagarantiran kao što se to činilo u ranoj fazi u kojoj su dominirali", kaže Cooley. To je posebice istina u Kini, koja ima preko 100 milijuna korisnika Interneta. Jim Randle, ekonomski izvjestitelj Glasa Amerike kaže da eBay gubi dio svoje prednosti na račun mlađih tvrtki, kao što je Taobao com, koje u nekim slučajevima nude istu uslugu besplatno. Vrijednost dionica eBaya ove je godine pala za 15 posto, djelomično i zbog kupnje telefonske tvrtke Skype za dvije i pol milijarde dolara. Generalna direktorica eBaya Meg Whitman kaže da će ta kupovina ojačati globalnu prisutnost eBaya, jer će korisnici moći izravno komunicirati s kupcima ili prodavačima diljem svijeta. "Kombinacija eBaya, Paypala i Skype-a je snažnija nego zbroj pojedinačnih dijelova", tvrdi Whitman. Usprkos rastućoj konkurenciji, eBay je i dalje dominantna sila u svijetu internetskog trgovanja. Procjenjuje se da će do kraja godine eBay ostvariti više od 50 milijardi dolara prometa.